Det var ikke drengestreger, da tre mænd natten til 14. juli kastede en antændt røgbombe ind gennem et vindue til FCK-spilleren Jens Stages lejlighed.

Det har Retten i Aarhus i dag slået fast.

Derfor er de alle tre blevet kendt skyldige i forsøg på brandstiftelse. Den 24-årige mand, der har erkendt at have kastet røgbomben, har fået den hårdste straf. Han idømmes et års ubetinget fængsel.

De to 21-årige medgerningsmænd får ni måneder, hvoraf tre måneder skal afsones. De to skal samtidig udføre 120 timers samfundstjeneste.

De oplyser via deres forsvarsadvokater, at de modtager dommen. De løslades øjeblikkeligt, da den del af straffen, der skal afsones, anses for at være udstået med varetægtsfængslingen. De blev anholdt og varefængslet tilbage i august.

Den 24-årige mand har udbedt sig betænkningstid i forhold til, om han ønsker at anke dommen til landsretten.

Motivet var klubskifte

De tre mænd har erkendt, at de kastede røgbomben ind i lejligheden omkring klokken 02.30 om natten i juli i år. Det skete, efter at de tidligere på aftenen var mødtes og havde drukket to-tre flasker vodka og nogle øl.

Den 24-årige har forklaret, at det var hans initiativ, fordi han var vred over fodboldspillerens nylige klubskifte fra AGF til FC København.